信府同知黄侯名其讀書之室曰廣居
作者：戴表元
朝代：宋

paragraphs: 隘夫護藩畛，得少便有餘。
達士心曠然，清明如太虛。
海岳陳鼎俎，羲駕走軒車。
唯諾無不行，尚懷豚與魚。
嗟茲山城氓，憎長逮其胥。
好語朝索茅，怒攻晝攘裾。
侯來未數月，眉頭笑舒舒。
退食掃一室，焚香展群書。
舉頭窗楹間，有榜揭廣居。
力行守仁義，鄒公不欺余。